Vihreää ja keltaista, sinistä ja oranssia – suosikkijoukkueiden paitoja, huiveja ja pipoja liikkuu Tampereen katukuvassa paljon. Ilveksen ja Tapparan fanituotteiden myynnnissä onkin nyt kiireiset ajat. Pelkästään Hakametsän hallissa ottelun aikana myydään tuhansilla euroilla fanitavaraa.

Varsinkin Ilveksen myynti on räjähtänyt Tappara-sarjan alettua, kertoo Ilveksen kannattajatuotevastaava Valtteri Autero.

– On ollut monin verroin suurempaa kysyntä normaaliin nähden. Viisinumeroista lukua tulee Ilves–Tappara -ottelussa pelkästään Hakametsässä ja siihen päälle kaikki, mitä toimistosta menee arkisin.

Myös lähialueen kaupat, mm. Prismat Tampereella myyvät joukkueiden tuotteita. Kevään aikana tilaukset ovat olleet melko suuria.

Ilveksellä suurimpia fanituotesuosikkeja ovat tänä keväänä olleet erilaiset huivit.

– Nyt kun kevät tekee tuloaan, myös erilaiset lippikset ovat toinen suosikki.

Tapparassa totuttu menestykseen

Tapparan tuotteet ovat käyneet kaupaksi koko pelikauden, sillä menestykseen on totuttu. Takana on mitalivuosia ja loistava menestys runkosarjassa, sanoo Mika Lehto Tapparan fanituotemyynnistä.

– Ennen kaikkea joulukauppa kävi hyvin. Nyt keväällä, kun seura pääsee pelaamaan playoffeja, alkaa ikään kuin toinen joulu ja tavara vaihtaa omistajaa. Ihmiset haluavat tunnustaa väriä.

Tapparan fanituotekaupassakin on selviä suosikkeja ja ne näkyvät otteluiden aikana Hakametsässä.

– Aikuiskansalla fanipaidat ja fanihuivit, lippikset, pipot ja kannatusliput.

Faneja 100 kilometrin etäisyydellä

Fanituotteet kiinnostavat paljon myös Tampereen ulkopuolella, sanoo Ilveksen Valtteri Autero.

– Voitollisen pelin jälkeen oltiin mänttäläisestä päiväkodista yhteydessä, että siellä on kymmeniä lapsia, joilla Ilves on kovasti mielessä. Kyseltiin, saisiko sinne jonkinlaista kannattajatavaraa toimitettua, eli 100 kilometrin päässäkin halutaan fanittaa kovasti.

Kannatustuotevastaavan mukaan fanituotemyynnillä on taloudellista merkitystä varsinkin jos kevät on playoffien suhteen pitkä.

– Kauppa on auki Hakametsässä myös Tapparan kotiotteluissa. Meillä on ollut jo viisi peliä tähän mennessä ja siihen päälle yksi Ässä-matsi, missä on pystytty myymään. Kyllä siinä puhutaan jo yhden keskipalkkaisen liigapelaajan vuosipalkasta.

Tapparan ja Ilveksen välinen taisto ratkeaa viimeistään lauantaina.